CELEX: C2004/190/22
Language: el
Date: 2004-07-24 00:00:00
Title: Υπόθεση C-243/04 P: Αίτηση αναιρέσεως της Μ., η οποία ασκήθηκε στις 9 Ιουνίου 2004 κατά της αποφάσεως του Πρωτοδικείου των Ευρωπαϊκών Κοινοτήτων (πρώτο τμήμα), της 21ης Απριλίου 2004, στην υπόθεση T-172/01, Μ. κατά Δικαστηρίου των Ευρωπαϊκών Κοινοτήτων

24.7.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 190/13
            
         Αίτηση αναιρέσεως της Μ., η οποία ασκήθηκε στις 9 Ιουνίου 2004 κατά της αποφάσεως του Πρωτοδικείου των Ευρωπαϊκών Κοινοτήτων (πρώτο τμήμα), της 21ης Απριλίου 2004, στην υπόθεση T-172/01, Μ. κατά Δικαστηρίου των Ευρωπαϊκών Κοινοτήτων
   (Υπόθεση C-243/04 P)
   (2004/C 190/22)
   Η Μ., εκπροσωπούμενη από τον Η. Ταγαρά, δικηγόρο, άσκησε στις 9 Ιουνίου 2004 ενώπιον του Δικαστηρίου των Ευρωπαϊκών Κοινοτήτων αναίρεση κατά της αποφάσεως του Πρωτοδικείου των Ευρωπαϊκών Κοινοτήτων (πρώτο τμήμα), της 21ης Απριλίου 2004, στην υπόθεση T-172/01, Μ. κατά Δικαστηρίου των Ευρωπαϊκών Κοινοτήτων.
   Η προσφεύγουσα ζητεί από το Δικαστήριο:
   
               —
            
            
               να αποφανθεί υπέρ του παραδεκτού και της βασιμότητας της αιτήσεως αναιρέσεως,
            
         
               —
            
            
               να ακυρώσει την προσβαλλόμενη απόφαση και να αποφανθεί ότι η προσφεύγουσα δικαιούται σύνταξη επιζώντος σύμφωνα με το άρθρο 27 του παραρτήματος VIII του Κανονισμού Υπηρεσιακής Καταστάσεως (ΚΥΚ),
            
         
               —
            
            
               να καταδικάσει το καθού στα έξοδα τόσο της πρωτοβάθμιας όσο και της δευτεροβάθμιας δίκης.
            
         Λόγοι ακυρώσεως και κύρια επιχειρήματα:
   Η προσβαλλόμενη απόφαση βαρύνεται με «πλημμέλεια της διαδικασίας» κατά την έννοια του άρθρου 58 του κανονισμού διαδικασίας του Δικαστηρίου, καθώς και με «παραβίαση του κοινοτικού δικαίου» κατά την έννοια της ίδιας διατάξεως. Η προσφεύγουσα επικαλείται επίσης την Ευρωπαϊκή Σύμβαση δικαιωμάτων του ανθρώπου και, ιδίως, το δικαίωμα σε δίκαιη δίκη.
   Ο λόγος αναιρέσεως που αντλείται από πλημμέλεια της διαδικασίας αφορά ζητήματα αποδείξεως. Διαιρείται σε δύο σκέλη. Το πρώτο αφορά την απόφαση του Πρωτοδικείου να απορρίψει ως εκπρόθεσμες δύο δηλώσεις ενώπιον συμβολαιογράφου οι οποίες προσκομίσθηκαν μεν μετά τη λήξη της έγγραφης διαδικασίας, αλλά προς απάντηση νέων εγγράφων και επιχειρημάτων που προβλήθηκαν με το υπόμνημα ανταπαντήσεως. Το δεύτερο σκέλος αφορά το γεγονός ότι το Πρωτοδικείο ουδόλως έλαβε υπόψη δύο άλλες δηλώσεις ενώπιον συμβολαιογράφου, οι οποίες είχαν επισυναφθεί στην αρχική αίτηση καθώς και στο δικόγραφο της προσφυγής.
   Ο λόγος αναιρέσεως που αντλείται από παραβίαση του κοινοτικού δικαίου αφορά νομική πλάνη στην οποία υπέπεσε το Πρωτοδικείο κατά την εφαρμογή του άρθρου 27 του παραρτήματος VIII του ΚΥΚ, λόγω πεπλανημένου νομικού χαρακτηρισμού της συμφωνίας που συνήφθη την άνοιξη του 1999 μεταξύ της προσφεύγουσας και του πρώην συζύγου της. Με την αίτηση αναιρέσεως προσάπτεται ιδίως στην προσβαλλόμενη απόφαση ότι δεν αναγνώρισε ότι η συμφωνία του 1999 έχει τον χαρακτήρα «συμφωνίας περί διατροφής», αλλά τη χαρακτήρισε, πεπλανημένως και αυθαιρέτως, ως «πράξη αβρότητας».